আসিম মাদিবু
আসিম উমর আল হাজ মাদিবু (আরবি: عاصم ماديبو, ইংরেজি: Assim Madibo; জন্ম: ২২ অক্টোবর ১৯৯৬; আসিম মাদিবু নামে সুপরিচিত) হলেন একজন কাতারি পেশাদার ফুটবল খেলোয়াড়। তিনি বর্তমানে কাতারি ক্লাব আল দুহাইল এবং কাতার জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা ডান পার্শ্বীয় রক্ষণভাগের খেলোয়াড় হিসেবে খেলেন। ২০১৪ সালে, আসিম কাতার অনূর্ধ্ব-১৯ দলের হয়ে কাতারের বয়সভিত্তিক পর্যায়ে অভিষেক করেছিলেন। প্রায় তিন বছর যাবত কাতারের বয়সভিত্তিক দলের হয়ে খেলার পর, তিনি ২০১৭ সালে কাতারের হয়ে আন্তর্জাতিক পর্যায়ে অভিষেক করেছেন; কাতারের জার্সি গায়ে তিনি এপর্যন্ত ৪৩ ম্যাচে অংশগ্রহণ করেছেন।